না'ইলা বিনতে ফুরাফিসা

**না'ইলা বিনতে ফুরাফিসা** ( ) ছিলেন ইসলামের তৃতীয় খলিফা উসমান ইবন আফফানের ( ) একজন স্ত্রী। তিনি উসমানের হত্যাকাণ্ডের প্রত্যক্ষদর্শী বিবরণসহ অনেক হাদিস বর্ণনা করেন। 

## জীবনী
নাইলা বিনতে ফুরাফিসা কুফায় একটি খ্রিস্টান পরিবারে জন্মগ্রহণ করেন। পরবর্তীতে তিনি আয়েশা বিনতে আবু বকরের মাধ্যমে ইসলামে দীক্ষিত হন। ২৮ হিজরিতে (৬৪৯ খ্রিস্টাব্দ) তৃতীয় খলিফা উসমান ইবন আফফানের সাথে তাঁর বিবাহ হয়। নাইলা উসমানের কয়েকজন সন্তানের জন্ম দেন, যাদের মধ্যে ছিলেন আনবাসা, মারিয়াম আল-সুগরা, উম্মে আবান আল-সুগরা, উম্মে খালিদ, উরওয়া ও উম্মে আল-বানিন। দ্বিতীয় খলিফা উমর ইবনুল খাত্তাবের মৃত্যুর পর তার স্বামী উসমান ৬৪৪ খ্রিস্টাব্দে খিলাফতের দায়িত্ব গ্রহণ করেন। নাইলা সবসময় তার স্বামীকে পারিবারিক জীবনে সহায়তা করতেন এবং তার বিশ্বস্ত সমর্থক ছিলেন। উসমান প্রায় বারো বছর খিলাফত পরিচালনা করেন। তার শাসনামল সাধারণভাবে শান্তিপূর্ণ ও সমৃদ্ধ ছিল। তবে তাঁর শাসনামলের শেষের দিকে ৬৫৬ সালে তার শাসনের বিরুদ্ধে অসন্তোষ বাড়তে থাকে। বিদ্রোহীরা মদিনায় তার বাড়ি অবরোধ করে। এর আগে আলি একই ধরনের পরিস্থিতি থেকে তাকে উদ্ধার করেন এই শর্তে যে, উসমান জনগণের অভিযোগগুলোর সমাধান করবেন। তখন প্রায় ৮০ বছর বয়সী প্রবীণ সাহাবি উসমান নিজের নামে রক্তপাত হোক তা চাননি; তাই তিনি সাহায্য গ্রহণ করতে অস্বীকৃতি জানান। ৪৯ দিন অবরোধের পর বিদ্রোহীরা তার বাড়িতে ঢুকে তাকে হত্যার চেষ্টা করে। নাইলা তার স্বামীকে বাঁচানোর জন্য এগিয়ে আসেন। যখন তিনি তার বাম হাত তুলে তলোয়ার ঠেকাতে যান, যার ফলে তার আঙুল কেটে যায়। উসমান তখন কুরআন তিলাওয়াত করছিলেন এবং সেই অবস্থায় শহীদ হন। বলা হয়, তিনি তখন সূরা আল-বাকারার ১৩৭ নাম্বার আয়াতটি পড়ছিলেন: “তাদের বিরুদ্ধে তোমার জন্য আল্লাহই যথেষ্ট হবেন; তিনি সর্বশ্রোতা, সর্বজ্ঞ।

উসমানের দেহ তিন দিন বাড়িতে পড়ে থাকার পর নাইলাহ তার সমর্থকদের কাছে দাফনের জন্য সাহায্য চান। কিন্তু মাত্র কয়েকজন সাড়া দেন। তাদের মধ্যে ছিলেন মারওয়ান, যায়েদ ইবন সাবিত, জুবায়ের ইবন মুতইম, আবু জাহম ইবন হুযাইফা, হাকিম ইবনে হিযাম প্রমুখ। সন্ধ্যার সময় তার দেহ দাফনের জন্য নেওয়া হয়। অবরোধের কারণে কাফন সংগ্রহ করা সম্ভব হয়নি। তাই তাকে সেই পোশাকেই দাফন করা হয়, যা তিনি শাহাদাতের সময় পরিহিত ছিলেন। বিদ্রোহীদের ভয়ে তাকে সাধারণ কবরস্থানে নয়, বরং কবরস্থানের পেছনে দাফন করা হয়। এজন্য আজও তার কবর অন্য সাহাবিদের কবর থেকে কিছুটা দূরে অবস্থিত। নাইলা নিজে একটি প্রদীপ নিয়ে জানাজার সঙ্গে ছিলেন; তবে গোপনীয়তা বজায় রাখতে পরে তা নিভিয়ে ফেলা হয়। তার সঙ্গে আরও কিছু নারী ছিলেন, যার মধ্যে উসমানের কন্যাও অন্তর্ভুক্ত ছিলেন। জানাজার নামাজ পরিচালনা করেন জাবির ইবনে মুতইম এবং খুব সাধারণভাবে দাফন সম্পন্ন হয়। পরবর্তীতে নাইলাহ ও আয়েশা কিছু কথা বলতে চেয়েছিলেন; কিন্তু বিদ্রোহীদের আশঙ্কায় তা থেকে বিরত থাকেন। 

স্বামীর মৃত্যুর পর নাইলা আর কখনো বিয়ে করেননি এবং আজীবন বিধবা জীবন অতিবাহিত করেন। পরে মুয়াবিয়া ইবনে আবি সুফিয়ান তাকে দুইবার বিয়ের প্রস্তাব দেন। প্রথমবার তিনি মৌখিকভাবে তা প্রত্যাখ্যান করেন এবং দ্বিতীয়বার মুয়াবিয়ার চিঠির জবাবে তিনি নিজের দুটি সামনের দাঁত ভেঙে পাঠান, যার মাধ্যমে তিনি বুঝাতে চান যে, তিনি আর সুন্দর নন এবং তাকে পুনরায় বিয়ের প্রস্তাব না দেওয়াই উচিত।

## পরিবার
উসমান ও নাইলার সন্তানদের মধ্যে মারইয়াম আস-সুগরা বিনতে উসমান প্রথমে আমর ইবনে ওয়ালিদ ইবনে উকবার সাথে বিবাহ বন্ধনে আবদ্ধ হন। পরবর্তীতে তার সৎবোন উম্মে আমর বিনতে উসমানের মৃত্যুর পর তিনি সাঈদ ইবনে আসকে বিবাহ করেন। এই দাম্পত্য জীবনে তাদের এক পুত্র সন্তান জন্মগ্রহণ করে, যার নাম ছিল সাঈদ। উম্মে খালিদ বিনতে উসমান তার বোন উম্মে সাঈদ বিনতে উসমানের (যিনি উম্মে উসমান নামেও পরিচিত ছিলেন) মৃত্যুর পর আব্দুল্লাহ ইবনে খালিদ ইবনে উসাইদের সাথে বিবাহ বন্ধনে আবদ্ধ হন। আরওয়া বিনতে উসমান খালিদ ইবনে ওয়ালিদ ইবনে উকবাকে বিবাহ করেন।

## তথ্যসূত্র
বিষয়শ্রেণী:সাহাবা
বিষয়শ্রেণী:হাদিস বর্ণনাকারী সাহাবা
বিষয়শ্রেণী:৭ম শতাব্দীর আরব ব্যক্তি
বিষয়শ্রেণী:৭ম শতাব্দীর মুসলিম
বিষয়শ্রেণী:৭ম শতাব্দীর নারী
বিষয়শ্রেণী:খ্রিস্টধর্ম থেকে ইসলামে ধর্মান্তরিত
বিষয়শ্রেণী:হাদিস বর্ণনাকারী তাবেয়ী